《张旧蚊帱》
唐代·元稹

逾年间生死，千里旷南北。家居无见期，况乃异乡国。

破尽裁缝衣，忘收遗翰墨。独有缬纱帱，凭人远携得。

施张合欢榻，展卷双鸳翼。已矣长空虚，依然旧颜色。

裴回将就寝，徙倚情何极。昔透香田田，今无魂恻恻。

隙穿斜月照，灯背空床黑。达理强开怀，梦啼还过臆。

平生贫寡欢，夭枉劳苦忆。我亦距几时，胡为自摧逼。

烛蛾焰中舞，茧蚕丛上织。燋烂各自求，他人顾何力。

多离因苟合，恶影当务息。往事勿复言，将来幸前识。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。